PIIBEL ARMSAKS
Oleme jõudnud Peetruse elukäigu vaatamisel kuuenda osani.
Tänase osa pealkirjaks on "Peetrus Suurkohtu ees". Eelmise korral
mõistsime, et koguduse tagakius algas kohe. Aga kui algkoguduse
sisesel ühtsusel ilmnes esimene mõra, oli põhjuseks raha.
Ühist omandit ei nõutud, aga paljud rikkad koguduseliikmed müüsid
vabatahtlikult oma vara ja annetasid raha koguduse ühiskassasse.
Motiiviks oli ligimesearmastus ja usk Jeesuse peatsesse naasemisse.
Jeesus küll ei tulnud nii ruttu tagasi, kui arvati, aga roomlased
tulid ja hävitasid Jeruusalemma 70. aastal, 40 aastat peale nelipüha.
Oligi parem, et usklikud kasutasid omandit sel ajal koguduse kasuks,
mitte et see oleks hävinud linna vallutusel.
On hea meeles pidada, et see osa omandist, mida me kasutame
Jumala riigi edendamiseks, ei hävi. Isegi mitte Maakera hävimisel.
Seetõttu olid need head investeeringud.
Ühel päeval ilmutas Püha Vaim Peetrusele, et üks usklikest paar
püüdis Teda petta. Mitte Peetrust, vaid Püha Vaimu.
Vend Hananias oli müünud maaomandi ja andnud raha kogudusele.
Aga osa müügirahast oli ta pannud kõrvale pahade päevade tarbeks.
Tema naine Safiira toetas teda selles. Paari patt ei olnud see,
et nad jätsid raha enesele, vaid nad see, et valetasid, nagu oleksid
nad kogudusse andnud kogusumma. Hananias ja Safiira näitasid end
teiste usklike ees õigemana, kui nad tegelikult olid.
Seda pattu nimetas Peetrus Püha Vaimu petmiseks
ja Jumalale valetamiseks.
Kui see oleks juhtunud meie kogudustes, poleks sel tagajärgi.
Aga Jeesus oli kutsunud Peetruse karjase ametisse.
Sellesse töösse kuulub ka vitsa kasutamine ehk distsiplineerimine.
Selline kogudus ei saa Jumala õnnistust, kus pattu hellitatakse.
Peetrus kutsus enese ette langenud venna ja ütles talle tunnistajate
juuresolekul: "Hananias, mispärast on saatan vallanud su südame,
et sa valetasid Pühale Vaimule ja toimetasid kõrvale osa maatüki
eest saadud rahast? Eks see sinu käes olles olnud su oma ja müüdunagi
su meelevallas? Mispärast sa oled selle ette võtnud oma südames?
Sa ei ole valetanud inimestele, vaid Jumalale."
Peetrusel polnud aimugi sellest, mis peale seda võis juhtuda.
Hananias nimelt langes maha nagu välgust tabatuna.
Kui mees üles tõsteti, siis saadi aru, et ta on surnud. Sama juhtus
ka Safiirale. Meile võib tunduda, et Jumala karistus oli liiga karm,
kui vaadata eksimuse suurust.
Aga Hananias ja Safiira olid teinud sama patu kui Juudas,
andes saatanale võimaluse täita südame ja valetada Jumalale.
Nii näitas Püha Vaim algkogudusele, et Teda on võimatu petta.
Patuga ei saa mängida. Usklikud ja uskmatud said ühtmoodi õpetust
selles, mida tähendab Jumala pühadus. Juhtunu külvas hirmu juutide keskele.
Mõnda aega ei liitunud kogudusega keegi, kes polnud surmahädas.
Inimesed mõistsid, et Püha Vaim näeb nende mõtteid, sõnu ja tegusid.
Sõber, samamoodi näeb Püha Vaim ka sinu mõtteid, motiive ja himusid.
Ära esita end Jumala ja koguduse ees õigemana, kui sa oled.
Ära õigusta patte! Tunnista need pattudeks kohe, kui langed ja
kanna patud andekssaamiseks Jeesuse armulauale.
Kui Hananias ja Safiira oleksid niiviisi teinud,
oleks nende saatus teistsugune.
Kahe koguduseliikme kummaline surm ei vähendanud Peetruse
soosingut sugugi, pigem vastupidi. Inimesed tõid haigeid tänavatele,
asetasid neid vooditele ja lavatsitele, et kui Peetrus möödub,
siis tema vari puudutaks haigeid, ütleb Piibel.
Selline rahva soosing oleks vähem kogenud juhile kohe pähe hakanud.
Issandat salanud mees ei saanud võtta au imetegude eest enesele.
Juutide religioossed juhid ei saanud Peetruse soosingust mööda vaadata.
Nad otsustasid, et midagi peab ette võtma ja kohe.
Ülempreestrid püüdsid nn "Naatsetlase usulahu" probleemi
vägivallaga lahendada. "Usulahuks" seda siis kutsutigi.
Kõik 12 apostlit võeti kinni. Varem võeti kinni ainult kaks,
aga nüüd kõik. Nad heideti vangi.
Peetrus ei teinud teist nägugi, kui ta pidi vangis teist ööd magama.
Mehe uni lõppes kiiresti, kuna keset ööd juhtus ime.
Issanda ingel avas vangla uksed, viis kõik välja ja ütles:
"Minge, seiske ja kõnelge rahvale pühakojas kõik selle elu sõnad!"
Juba varavalges oli Peetrus koos teistega templis õpetamas.
Suurkohus kutsuti kokku, et see võiks peatada Naatsaretlase usulahu
võidukäigu. Arreteerituid oodati saabuvat iga hetk.
Siis tormas kohale sõnumitooja, kes rääkis uskumatu loo -
süüdalsi ei leitud vanglast, kuigi uksed olid lukus ja valvurid uksel.
Vangid olid kadunud nagu tina tuhka!
Peagi jooksis kohale teine mees, kes rääkis veel uskumatuma loo.
Usulahu liikmed õpetavad templis rahvast, nagu poleks midagi juhtunud.
Nüüd tekkis ülempreestrite laubale külm higi: "Mis küll toimub
Jeruusalemmas? Kuidas said mehed kaduda vanglast läbi suletud uste?
Kas vangivalvurite hulgas on reetur? Ei, ühest reeturist ei piisa.
Neid peab olema rohkem." Reeturi olemasolu oleks kõige parem selgitus
vangide kadumisele. Muidu oleks ainus järeldus see,
et kõrgemad jõud on mängus.
Sõdurid saadeti apostleid veelkord arreteerima. Aga neil keelati
kasutada vägivalda. Rahvas oli nimelt usulahu poolt,
nii et neid ei maksnud liialt ärritada. Seekord süüdistati
apostleid kahes asjas: selles, et nad rangest käsust hoolimata täitsid
kogu Jeruusalemma valeõpetusega ja teiseks veel selles,
et nad üritasid veeretada Jeesuse tapmise süü Suurkohtu peale.
Kaifas ei mäletanud enam, kes pani rahva karjuma:
"Tema veri tulgu meie ja meie laste peale!".
Suurkohtu arvates seisid nende ees harimatud kalamehed. Aga ei,
seda rõõmu neile ei pakutud. Peetrus liikus süüdistatava rollist
advokaadi rolli ja ütles:"Jumala sõna tuleb enam kuulata kui inimese
sõna. Meie isade Jumal on üles äratanud Jeesuse, kelle teie olete
tapnud, riputades ta ristipuu külge. Jumal on just tema oma parema
käega ülendanud Juhiks ja Päästjaks, andma Iisraeli rahvale meeleparandust
ja pattude andeksandmist. Ja meie oleme kõige selle tunnistajad ning
samuti Püha Vaim, kelle Jumal on andnud neile, kes on talle kuulekad."
Peetrus oli juba eelmisel kohtu ees käimisel öelnud,
et Jumala Sõna tuleb rohkem kuulata kui inimese oma.
Enne Jeesuse tagasitulekut on selle põhimõtte järgimine läinud
järjest keerulisemaks.
Sõber, mida teed sina, kui Jumala Sõna ja nt tööandja sõna
on teineteisega vastuolus? Kumba sa kuulad?
Mida sa teed, kui riik või kirik hakkavad sind survestama
käituma vastupidiselt Jumala Sõnale?
Kristlik kirik poleks levinud üle kogu maailma, kui apostlid poleks
asetanud Jumala Sõna üle kõikide maiste autoriteetide.
Aga naaseme Suurkohtu istungile.
Peetruse julgus ajas ülempreestrid ja nende abilised raevu,
kuna nad ei suutnud mõista selle põhjust.
Nende südant näris kahtlus: kui osad oleksid vahetuses, siis nemad
ei suudaks süüdistajate ees nii otsekoheselt esineda,
nagu tegid need Galilea maamehed.
Vastamata jäi hääletu küsimus: "Kust on pärit nende meeste julgus?".
Suurkohtu hulgas leidus üks arukas mees, kõrgharidusega juudiprofessor
Gamaliel, kes ütles ettevaatlikud sõnad:"Jätke need inimesed rahule
ja laske neil olla - sest kui see nõu või tegu on inimestest,
siis see läheb tühja, aga kui see on Jumalast, ei suuda teie seda
hävitada - et teist ei saaks sõdijaid Jumala enese vastu!".
Gamaliel ei olnud ise Jeesuse järgija, aga ta soosis usuvabadust.
Ta jättis avatuks selle võimaluse, et Peetruse ja tema kaaslaste
kaudu tegutseb Jumal ise.
Üks soosiv arvamus ja algkogudus sai töörahu aastaks või paariks.
Gamalieli juhist võiks kuulata ka Soome kirikujuhid.
Kui mingi liikumine nt Luteri seatud, on alguse saanud Jumalast,
siis seda ei saa peatada mitte keegi.
Ilmalikest seadustest on asjatu abi otsida. Tagakiusuga on veel see
paha asi, et võid leida end võitlemas Jumala enese vastu.
Ülempreestritele oleks maine kaotus apostlitele viimase sõna andmine.
Seepärast nad korraldasid neile väikese õppetunni.
Iga apostel sai 39 nahkpiitsa hoopi selga,
kusjuures piitsa külge olid seotud metallitükid.
Selg verel aga rõõmsal meelel läksid mehed tagasi koju.
Karistus ei masendanud ega vaigistanud neid. Piibel räägib:
"Aga nemad läksid Suurkohtu palge eest minema, rõõmustades, et neid
on väärt arvatud kannatama teotust selle nime pärast. Ja nad ei lakanud
iga päev pühakojas ja kodasid mööda õpetamast ja kuulutamast
evangeeliumi Kristusest Jeesusest."
Kas sina oled kunagi tundnud rõõmu sellest,
et oled toonud au Jumalale, kannatades Jeesuse nimel?
Lisainfo: www.ilosanomapiiri.fi
Tõlge: Merle Sibola